Līgums par Konstitūciju Eiropai - Protokoli un Pielikumi - 20.Protokols par Dānijas nostāju



Oficiālais Vēstnesis 310 , 16/12/2004 Lpp. 0356 - 0360



20. PROTOKOLS PAR DĀNIJAS NOSTĀJU AUGSTĀS LĪGUMSLĒDZĒJAS PUSES, ATGĀDINOT lēmumu, ko 1992. gada 12. decembrī pieņēmuši valstu un valdību vadītāji Eiropadomes sanāksmē Edinburgā par dažiem jautājumiem, ko saistībā ar Līgumu par Eiropas Savienību bija izvirzījusi Dānija; IEVĒROJOT Edinburgas lēmumā izklāstīto Dānijas nostāju attiecībā uz pilsonību, Ekonomikas un monetāro savienību, aizsardzības politiku, kā arī tieslietām un iekšlietām; APZINOTIES, ka no Edinburgas lēmuma izrietošā tiesiskā režīma saglabāšana saistībā ar Konstitūciju ievērojami ierobežos Dānijas līdzdalību nozīmīgās Savienības sadarbības jomās un ka Savienības interesēs būtu nodrošināt acquis integritāti brīvības, drošības un tiesiskuma telpā; VĒLOTIES tādēļ ieviest tiesiskas reglamentācijas sistēmu, kas nodrošinātu Dānijai iespēju piedalīties tādu pasākumu noteikšanā, kas ierosināti saskaņā ar Konstitūcijas III daļas, III sadaļas, IV nodaļu, un ļautu Dānijai šo iespēju izmantot saskaņā ar tās konstitucionālajām prasībām; PATUROT PRĀTĀ TO, ka Dānija nekavēs pārējo dalībvalstu sadarbības turpmāku attīstību attiecībā uz pasākumiem, kas nav saistoši Dānijai; ŅEMOT VĒRĀ Protokolu par par Šengenas acquis, kas iekļauts Eiropas Savienības sistēmā, IR VIENOJUŠĀS par šādiem noteikumiem, ko pievieno Līgumam par Konstitūciju Eiropai. I DAĻA 1. pants Dānija nepiedalās tādu Padomes pasākumu pieņemšanā, kas ierosināti saskaņā ar Konstitūcijas III daļas III sadaļas IV nodaļu. Aktiem, kas Padomei jāpieņem vienprātīgi, ir vajadzīgs vienprātīgs lēmums, ko pieņem Padomes locekļi, izņemot Dānijas valdības pārstāvi. Piemērojot šo pantu, kvalificētais balsu vairākums ir vismaz 55 % to Padomes locekļu balsu, kuri pārstāv iesaistītās dalībvalstis, kas aptver vismaz 65 % iesaistīto dalībvalstu iedzīvotāju. Bloķējošajam mazākumam ir jābūt vismaz minimālajam Padomes locekļu skaitam, kas pārstāv vairāk nekā 35 % iesaistīto dalībvalstu iedzīvotāju, papildus balsojot vienam loceklim; ja tā nav, uzskata, ka ir panākts kvalificēts balsu vairākums. Atkāpjoties no šā panta otrās un trešās daļas, gadījumos, kad Padome nelemj pēc Komisijas vai Savienības ārlietu ministra priekšlikuma, kvalificētais balsu vairākums ir vismaz 72 % to Padomes locekļu balsu, kuri pārstāv iesaistītās dalībvalstis, kas aptver vismaz 65 % iesaistīto dalībvalstu iedzīvotāju. 2. pants Konstitūcijas III daļas III sadaļas IV nodaļa, pasākumi, kas noteikti, piemērojot minēto nodaļu, noteikumi starptautiskos nolīgumos, ko Savienība noslēgusi, piemērojot minēto nodaļu, kā arī Eiropas Savienības Tiesas nolēmumi, ar ko interpretē minētos noteikumus vai pasākumus, nav saistoši Dānijai un nav piemērojami šajā valstī. Šādi noteikumi, pasākumi vai lēmumi neietekmē Dānijas kompetenci, tiesības un pienākumus. Šādi noteikumi, pasākumi vai lēmumi negroza acquis communautaire vai Savienības acquis, kas attiecas uz Dāniju, un nav daļa no Savienības tiesību sistēmas, kas attiecas uz Dāniju. 3. pants Dānijai nav saistošas 1. pantā minēto pasākumu finansiālās sekas, izņemot iestāžu administratīvās izmaksas. 4. pants 1. Sešos mēnešos pēc tam, kad ir pieņemts kāds pasākums, kura mērķis ir attīstīt Šengenas acquis un uz kuru attiecas šā protokola I daļa, Dānija nolemj, vai transponēt šo pasākumu savos tiesību aktos. Ja Dānija nolemj to darīt, šis pasākums saskaņā ar starptautiskām tiesībām radīs savstarpējas saistības starp Dāniju un pārējām dalībvalstīm, uz kurām attiecas konkrētais pasākums. Ja Dānija nolemj nepiemērot kādu no šiem pasākumiem, tad dalībvalstis, kurām attiecīgais pasākums ir saistošs, un Dānija apsvērs, kādi atbilstīgi pasākumi ir jāveic. 2. Attiecībā uz Šengenas acquis Dānija saglabā tādas pašas tiesības un pienākumus, kādas tai bija pirms Konstitūcijas stāšanās spēkā. II DAĻA 5. pants Attiecībā uz pasākumiem, ko Padome noteikusi saskaņā ar Konstitūcijas I-41. pantu, III-295. panta 1. punktu un III-309. līdz III-313. pantu, Dānija nepiedalās ar aizsardzības jautājumiem saistītu Savienības lēmumu un rīcību izstrādē un ieviešanā. Tādēļ Dānija nepiedalās šo pasākumu noteikšanā. Dānija nekavēs pārējo dalībvalstu sadarbības turpmāku attīstību šajā jomā. Dānijai nav ne pienākuma palīdzēt finansēt darbības izdevumus, ko rada šādi pasākumi, ne arī nodrošināt, lai Savienībai būtu pieejami militārie spēki. Aktiem, kas Padomei jāpieņem vienprātīgi, ir vajadzīgs vienprātīgs lēmums, ko pieņem Padomes locekļi, izņemot Dānijas valdības pārstāvi. Piemērojot šo pantu, kvalificētais balsu vairākums ir vismaz 55 % to Padomes locekļu balsu, kuri pārstāv iesaistītās dalībvalstis, kas aptver vismaz 65 % iesaistīto dalībvalstu iedzīvotāju. Bloķējošajam mazākumam ir jābūt vismaz minimālajam Padomes locekļu skaitam, kas pārstāv vairāk nekā 35 % iesaistīto dalībvalstu iedzīvotāju, papildus balsojot vienam loceklim; ja tā nav, uzskata, ka ir panākts kvalificēts balsu vairākums. Atkāpjoties no šā panta trešās un ceturtās daļas, gadījumos, kad Padome nelemj pēc Komisijas vai Savienības ārlietu ministra priekšlikuma, kvalificētais balsu vairākums ir vismaz 72 % to Padomes locekļu balsu, kuri pārstāv iesaistītās dalībvalstis, kas aptver vismaz 65 % iesaistīto dalībvalstu iedzīvotāju. III DAĻA 6. pants Šis protokols attiecas arī uz pasākumiem, kas saskaņā ar Konstitūcijas IV-438. pantu paliek spēkā un kas pirms Konstitūcijas stāšanās spēkā bija ietverti Protokolā par Dānijas nostāju, kurš pievienots Līgumam par Eiropas Savienību un Eiropas Kopienas dibināšanas līgumam. 7. pants Šā protokola 1., 2. un 3. pants neattiecas uz pasākumiem, ar ko nosaka trešās valstis, kuru pilsoņiem vajadzīgas vīzas, šķērsojot dalībvalstu ārējās robežas, vai pasākumiem, kas attiecas uz vienotu vīzu formu. IV DAĻA 8. pants Dānija saskaņā ar savām konstitucionālajām prasībām vienmēr var informēt pārējās dalībvalstis, ka tā turpmāk nevēlas pilnībā vai daļēji izmantot šo protokolu. Šādā gadījumā Dānija pilnībā piemēros attiecīgos spēkā esošos Savienības līmenī noteiktos pasākumus. 9. pants 1. Dānija saskaņā ar savām konstitucionālajām prasībām, un neskarot 8. pantu, vienmēr var paziņot pārējām dalībvalstīm, ka, sākot ar nākamā mēneša pirmo dienu pēc paziņojuma, šā protokola I daļu aizstāj noteikumi, kas paredzēti šā protokola pielikumā. Šādā gadījumā atbilstīgi maina šā protokola 5. līdz 9. panta numerāciju. 2. Sešus mēnešus pēc tam, kad stājas spēkā šā panta 1. punktā paredzētais paziņojums, viss Šengenas acquis un pasākumi, kas pieņemti tā attīstīšanai, kuri līdz šim bijuši saistoši Dānijai saskaņā ar starptautiskajām tiesībām, ir saistoši Dānijai kā Savienības tiesības. PIELIKUMS 1. pants Ievērojot 3. pantu, Dānija nepiedalās tādu Padomes pasākumu pieņemšanā, kas ierosināti saskaņā ar Konstitūcijas III daļas III sadaļas IV nodaļu. Aktiem, kas Padomei jāpieņem vienprātīgi, ir vajadzīgs vienprātīgs lēmums, ko pieņem Padomes locekļi, izņemot Dānijas valdības pārstāvi. Piemērojot šo pantu, kvalificētais balsu vairākums ir vismaz 55 % to Padomes locekļu balsu, kuri pārstāv iesaistītās dalībvalstis, kas aptver vismaz 65 % iesaistīto dalībvalstu iedzīvotāju. Bloķējošajam mazākumam ir jābūt vismaz minimālajam Padomes locekļu skaitam, kas pārstāv vairāk nekā 35 % iesaistīto dalībvalstu iedzīvotāju, papildus balsojot vienam loceklim; ja tā nav, uzskata, ka ir panākts kvalificēts balsu vairākums. Atkāpjoties no šā panta otrās un trešās daļas, gadījumos, kad Padome nelemj pēc Komisijas vai Savienības ārlietu ministra priekšlikuma, kvalificētais balsu vairākums ir vismaz 72 % to Padomes locekļu balsu, kuri pārstāv iesaistītās dalībvalstis, kas aptver vismaz 65 % iesaistīto dalībvalstu iedzīvotāju. 2. pants Saskaņā ar 1. pantu un ievērojot 3., 4. un 6. pantu, Konstitūcijas III daļas III sadaļas IV nodaļa, pasākumi, kas noteikti, piemērojot minēto nodaļu, noteikumi starptautiskos nolīgumos, ko Savienība noslēgusi, piemērojot minēto nodaļu, kā arī Eiropas Savienības Tiesas nolēmumi, ar ko interpretē minētos noteikumus vai pasākumus, nav saistoši Dānijai un nav piemērojami šajā valstī. Šādi noteikumi, pasākumi vai lēmumi neietekmē Dānijas kompetenci, tiesības un pienākumus. Šādi noteikumi, pasākumi vai lēmumi negroza acquis communautaire un Savienības acquis, kas attiecas uz Dāniju, un nav daļa no Savienības tiesību sistēmas, kas attiecas uz Dāniju. 3. pants 1. Trīs mēnešos pēc tam, kad Padomei iesniegts priekšlikums vai iniciatīva saskaņā ar Konstitūcijas III daļas III sadaļas IV nodaļu, Dānija var rakstiski paziņot Padomes priekšsēdētājam, ka tā vēlas piedalīties ierosinātā pasākuma pieņemšanā un īstenošanā, un tādā gadījumā Dānija iegūst šādas tiesības. 2. Ja 1. punktā minēto pasākumu nav iespējams noteikt pieņemamā termiņā, piedaloties Dānijai, Padome attiecīgo pasākumu var noteikt saskaņā ar 1. pantu bez Dānijas līdzdalības. Šādā gadījumā piemēro 2. pantu. 4. pants Pēc pasākuma noteikšanas, piemērojot Konstitūcijas III daļas III sadaļas IV nodaļu, Dānija jebkurā laikā var paziņot Padomei un Komisijai savu nodomu pieņemt attiecīgo pasākumu. Šādā gadījumā Konstitūcijas III-420. panta 1. punktā paredzēto procedūru piemēro mutatis mutandis. 5. pants 1. Paziņojumu saskaņā ar 4. pantu iesniedz, vēlākais, sešus mēnešus pēc tam, kad pasākums, ar ko attīsta Šengenas acquis, ir pieņemts galīgajā variantā. Ja Dānija neiesniedz paziņojumu saskaņā ar 3. vai 4. pantu attiecībā uz kādu no šiem pasākumiem, ar ko attīsta Šengenas acquis, tad dalībvalstis, kurām attiecīgais pasākums ir saistošs, un Dānija apsvērs, kādi atbilstīgi pasākumi ir jāveic. 2. Saskaņā ar 3. pantu sniegtu paziņojumu attiecībā uz kādu pasākumu, ar ko attīsta Šengenas acquis, neatsaucami atzīst par paziņojumu, kas saskaņā ar 3. pantu sniegts attiecībā uz jebkādiem turpmākiem priekšlikumiem un iniciatīvām saistībā ar attiecīgā pasākuma papildināšanu, tiktāl, ciktāl ar šādiem priekšlikumiem vai iniciatīvām attīsta Šengenas acquis. 6. pants Ja šajā daļā paredzētajos gadījumos Dānijai ir saistošs kāds pasākums, kas noteikts, piemērojot Konstitūcijas III daļas III sadaļas IV nodaļu, tad saistībā ar konkrēto pasākumu uz Dāniju attiecas atbilstīgie Konstitūcijas noteikumi. 7. pants Ja Dānijai nav saistošs pasākums, kurš noteikts, piemērojot Konstitūcijas III daļas III sadaļas IV nodaļu, tai nav saistošas attiecīgā pasākuma finansiālās sekas, izņemot iestāžu administratīvās izmaksas, ja vien Padome ar vienprātīgu lēmumu, iepriekš apspriežoties ar Eiropas Parlamentu, nenosaka citādi. --------------------------------------------------